32002D0247
L 084/69
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 27 март 2002 година
за преустановяване на пускането на пазара и вноса на желеобразни захарни изделия, съдържащи хранителната добавка Е 425 коняк
(нотифицирано под номер С(2002) 1283)
(текст от значение за ЕИП)
(2002/247/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1 от него,
като има предвид, че:
(1)
В съответствие с член 53, параграф 1 от Регламент (ЕО) № 178/2002 Комисията може да преустанови пускането на пазара или използването на храна, която е вероятно да представлява сериозна опасност за здравето на човека, когато такава опасност не може задоволително да бъде предотвратена чрез мерки, взети от засегнатите държави-членки.
(2)
Директива 95/2/ЕО на Европейския парламент и на Съвета от 20 февруари 1995 г. относно добавките в храни, различни от оцветители и подсладители (2) разрешава в приложение IV използването в храни при определени условия на хранителната добавка Е 425 коняк.
(3)
Няколко държави-членки и трети страни са взели мерки временно да забранят пускането на пазара на желеобразни продукти в опаковки с малък грамаж, съдържащи Е 425 коняк поради това, че те са причинили смъртта на няколко деца в трети страни чрез задушаване. Комисията е била информирана за тези мерки.
(4)
Някои производители на желеобразни продукти в опаковки с малък грамаж признават опасността за здравето на човека чрез прикрепване на предупреждение върху хранителния пакет, изтъкващо риска за деца и хора в напреднала възраст.
(5)
Комисията е проучила информацията, дадена от държавите-членки заедно с Постоянния комитет по хранителната верига и здравето на животните.
(6)
Въз основа на информацията предоставена от държавите-членки, които са предприели мерки на национално равнище, може да се направи заключение, че желеобразните продукти в опаковки с малък грамаж, съдържащи Е 425 коняк, представляват опасност застрашаваща живота. Освен формата и размера им, химичните и физичните свойства на коняка са причината желеобразните продукти в опаковки с малък грамаж да представляват сериозна опасност за здравето на човека.
(7)
В настоящия случай предупреждението чрез етикетиране не е достатъчно за да предпази здравето на човека, особено що се отнася до деца.
(8)
Необходими са общи мерки за Общността, за да се осигури адекватна защита на човешкото здраве, поради несъответствието на мерките, предприети от някои държави-членки и поради факта, че други държави-членки не са предприели изобщо никакви мерки.
(9)
Необходимо е да се прекрати пускането на пазара на желеобразни продукти в опаковки с малък грамаж, съдържащи коняк и използването на коняк в такива продукти, както и вносът на желеобразни продукти в опаковки с малък грамаж, съдържащи коняк, за да се защити здравето на човека. Освен това трябва да се забранят всички други желеобразни захарни изделия, съдържащи коняк и използването на коняк във всякакви подобни продукти, тъй като те могат да представляват същата опасност като желеобразните продукти в опаковки с малък грамаж.
(10)
Комисията ще предложи на Европейския парламент и на Съвета изменение на Директива 95/2/ЕО относно хранителни добавки различни от оцветители и подсладители, за да се измени разрешението за използването на Е 425 коняк в съответствие с настоящото решение.
(11)
Комисията ще провери дали има необходимост да се предприемат по-нататъшни мерки, за да се занимае с опасността от задушаване, която може да съществува поради общата употреба на желиращи агенти в желеобразни захарни изделия и ще излезе, ако е необходимо, с подходящи предложения.
(12)
Мерките, предвидени в настоящото решение са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Преустановява се пускането на пазара на желеобразни захарни изделия, включително желеобразни продукти в опаковки с малък грамаж, съдържащи Е 425: Коняк: i) дъвчаща конячна субстанция; ii) конячен глюкоманан.
2. Преустановява се използването на Е 425: Коняк: i) дъвчаща конячна субстанция; ii) конячен глюкоманан в желеобразни захарни изделия, включително желеобразни продукти в опаковки с малък грамаж.
3. Преустановява се вносът на желеобразни захарни изделия, включително желеобразни продукти в опаковки с малък грамаж, съдържащи Е 425: Коняк: i) дъвчаща конячна субстанция; ii) конячен глюкоманан.
Член 2
Адресати на настоящото решение са държавите-членки.
Съставено в Брюксел на 27 март 2002 година.